b'\n_START_ARTICLE_\nFerdinand von Wrangel\n_START_PARAGRAPH_\nFerdinand von Wrangel (ven. \xd0\xa4\xd0\xb5\xd1\x80\xd0\xb4\xd0\xb8\xd0\xbd\xd0\xb0\xcc\x81\xd0\xbd\xd0\xb4 \xd0\x9f\xd0\xb5\xd1\x82\xd1\x80\xd0\xbe\xcc\x81\xd0\xb2\xd0\xb8\xd1\x87 \xd0\x92\xd1\x80\xd0\xb0\xcc\x81\xd0\xbd\xd0\xb3\xd0\xb5\xd0\xbb\xd1\x8c, Ferdinand Petrovit\xc5\xa1 Vrangel; saks. Ferdinand Friedrich Georg Ludwig von Wrangell; 9. tammikuuta 1797 (J: 29. joulukuuta 1796) Pihkova \xe2\x80\x93 6. kes\xc3\xa4kuuta (J: 25. toukokuuta) 1870 Tartto) oli ven\xc3\xa4l\xc3\xa4inen, baltiansaksalaista aatelissukua ollut paroni ja tutkimusmatkailija. H\xc3\xa4n toimi 1829\xe2\x80\x931835 Ven\xc3\xa4j\xc3\xa4n Amerikan (nyk. Alaskan) kuvern\xc3\xb6\xc3\xb6rin\xc3\xa4, Amiraalina ja Ven\xc3\xa4j\xc3\xa4n meriministerin\xc3\xa4 1855\xe2\x80\x931857.\n_START_SECTION_\nTutkimusmatkailija\n_START_PARAGRAPH_\nWrangel valmistui Pietarin merikadettikoulusta 1815 ja palveli aluksi Tallinnassa It\xc3\xa4meren laivastossa. Vuosina 1817\xe2\x80\x931819 h\xc3\xa4n osallistui Vasili Golovninin johtamaan maailmanymp\xc3\xa4ripurjehdukseen Kamt\xc5\xa1atka-aluksella ja tutki Beringinmeren hydrografiaa._NEWLINE_Vuosina 1820\xe2\x80\x931824 Wrangel johti it\xc3\xa4isen Siperian pohjoisrannikkoa tutkinutta niin kutsuttua Kolyma-retkikuntaa, joka kartoitti It\xc3\xa4 Siperian- ja T\xc5\xa1ukt\xc5\xa1imeren rannikkoa Indigirkajoelta Koljut\xc5\xa1ininlahdelle. Wrangel ryhtyi etsim\xc3\xa4\xc3\xa4n tuntematonta pohjoista maa-aluetta havaittuaan lintujen lent\xc3\xa4v\xc3\xa4n rannikolta suoraan pohjoiseen ja kuultuaan t\xc5\xa1ukt\xc5\xa1eilta siell\xc3\xa4 olevasta maasta. Talvella 1822 h\xc3\xa4n eteni koirarekikyydiss\xc3\xa4 72. leveyspiirille, muttei l\xc3\xb6yt\xc3\xa4nyt maata. Talvella 1823 h\xc3\xa4n teki j\xc3\xa4\xc3\xa4retken Koljut\xc5\xa1ininlahdelle, j\xc3\xa4lleen uutta maata l\xc3\xb6yt\xc3\xa4m\xc3\xa4tt\xc3\xa4. Marraskuussa 1823 h\xc3\xa4n j\xc3\xa4tti tukikohtansa ja palasi Pietariin elokuussa 1824. Yht\xc3\xa4 kaikki retkikunta ker\xc3\xa4si merkitt\xc3\xa4vi\xc3\xa4 alueen glasiologiaan, geomagnetismiin, klimatologiaan, luonnonvaroihin ja alkuper\xc3\xa4isv\xc3\xa4est\xc3\xb6\xc3\xb6n liittyvi\xc3\xa4 aineistoja. Wrangelin tutkimusretki\xc3\xa4 koskevat p\xc3\xa4iv\xc3\xa4kirjat on julkaistu saksaksi ja englanniksi._NEWLINE_Vuosina 1825\xe2\x80\x931827 Wrangel johti toista maailmanymp\xc3\xa4ripurjehdusta Krotki-prikill\xc3\xa4.\n_START_SECTION_\nVen\xc3\xa4j\xc3\xa4n Amerikan kuvern\xc3\xb6\xc3\xb6ri, hallintomies ja meriministeri\n_START_PARAGRAPH_\nT\xc3\xa4m\xc3\xa4n j\xc3\xa4lkeen h\xc3\xa4n palveli viisivuotiskauden 1829\xe2\x80\x931835 Ven\xc3\xa4j\xc3\xa4n Amerikan (nyk. Alaskan) kuvern\xc3\xb6\xc3\xb6rin\xc3\xa4 eli ven\xc3\xa4l\xc3\xa4is-amerikkalaisen kauppakomppanian asiainhoitajana Novoarkangelskissa (nyk. Sitka) ja kokosi tuona aikana arvokkaita maantieteellisi\xc3\xa4 ja kansatieteellisi\xc3\xa4 havaintoja. My\xc3\xb6hemmin Wrangel toimi Pietarissa kauppakomppanian johtokunnan j\xc3\xa4senen\xc3\xa4 1840\xe2\x80\x931849 ja meriministeri\xc3\xb6n osastop\xc3\xa4\xc3\xa4llikk\xc3\xb6n\xc3\xa4, josta teht\xc3\xa4v\xc3\xa4st\xc3\xa4 h\xc3\xa4n erosi 1849._NEWLINE_Wrangel nimitettiin Pietarin tiedeakatemian kunniaj\xc3\xa4seneksi 1855 ja h\xc3\xa4n oli yksi Ven\xc3\xa4j\xc3\xa4n maantieteellisen seuran perustajaj\xc3\xa4senist\xc3\xa4. _NEWLINE_Krimin sodan syttyess\xc3\xa4 1853 Wrangel palasi kuitenkin palvelukseen ja toimi meriministerin\xc3\xa4 1855\xe2\x80\x931857. 1856 Wrangel ylennettiin laivaston johtoon ja amiraaliksi. Kes\xc3\xa4kuussa 1857 h\xc3\xa4n vet\xc3\xa4ytyi terveysongelmien takia ministerinteht\xc3\xa4v\xc3\xa4st\xc3\xa4\xc3\xa4n. _NEWLINE_Ministerinteht\xc3\xa4v\xc3\xa4n p\xc3\xa4\xc3\xa4ttymisen j\xc3\xa4lkeen Wrangel oli uransa loppuun saakka Ven\xc3\xa4j\xc3\xa4n valtakunnanneuvoston j\xc3\xa4sen teht\xc3\xa4v\xc3\xa4n\xc3\xa4\xc3\xa4n valmistella Alexander II:n uudistuksia. 1864 Wrangelin terveys heikkeni ja h\xc3\xa4n erosi palveluksesta. Wrangel tunnettiin aikanaan Alaskan myynnin aktiivisena vastustajana; Ven\xc3\xa4j\xc3\xa4 kuitenkin myi kauppakomppanian ja Alaskan  Yhdysvalloille vuonna 1867.\n_START_SECTION_\nMy\xc3\xb6h\xc3\xa4isvuodet\n_START_PARAGRAPH_\nPalveluksesta eroamisensa j\xc3\xa4lkeen Wrangel asui kaksi vuotta Italiassa kunnes h\xc3\xa4n muutti Virumaalle Roelan kartanoon, jonka h\xc3\xa4n oli hankkinut vuonna 1840. Vuonna 1870 h\xc3\xa4n p\xc3\xa4\xc3\xa4tti matkustella paikoissa, joissa h\xc3\xa4n oli lapsena ollut, ja ollessaan palaamassa Roelaan h\xc3\xa4n sai veljens\xc3\xa4 luona syd\xc3\xa4nkohtauksen, johon h\xc3\xa4n kuoli.\n_START_SECTION_\nPerhe\n_START_PARAGRAPH_\nJuuri ennen matkaansa Ven\xc3\xa4j\xc3\xa4n Amerikan siirtokuntaan Wrangel meni naimisiin paroni Wilhelm de Rossillon tytt\xc3\xa4ren Elisabeth de Rossillon (1810-1854) kanssa. Syy naimisiin menoon oli se, ett\xc3\xa4 1829 Ven\xc3\xa4l\xc3\xa4is-amerikkalaisen kauppakomppanian s\xc3\xa4\xc3\xa4nt\xc3\xb6ihin oli tullut vaatimus puolisosta. Wrangel oli ensimm\xc3\xa4isi\xc3\xa4 poikamiehi\xc3\xa4 kuvern\xc3\xb6\xc3\xb6rintoimistossa, jonka oli l\xc3\xb6ydett\xc3\xa4v\xc3\xa4 itselleen puoliso. Matka siirtokuntaan kesti puolitoista vuotta. Sin\xc3\xa4 aikana Elisabeth synnytti tyt\xc3\xb6n, joka kuoli lyhyen ajan sis\xc3\xa4ll\xc3\xa4 syntym\xc3\xa4st\xc3\xa4. Pariskunnalla oli kaiken kaikkiaan 9 lasta. Pojat Vasily (1831\xe2\x80\x931894), Pyotr (1840\xe2\x80\x931899), Ferdinand (1844\xe2\x80\x931919) ja tytt\xc3\xa4ret Elizaveta (1842\xe2\x80\x931926) ja Eva (1850 \xe2\x80\x93 vuoden 1882 j\xc3\xa4lkeen) eliv\xc3\xa4t aikuisik\xc3\xa4\xc3\xa4n. Lapsista kolme tyt\xc3\xa4rt\xc3\xa4 ja yksi poika kuolivat vauvaik\xc3\xa4isin\xc3\xa4. _NEWLINE_Ferdinand von Wrangel kuului saksalais-baltialaiseen Wrangel-aatelissukuun.'